CELEX: 32020D1143
Language: bg
Date: 2020-07-28 00:00:00
Title: Решение (ЕС) 2020/1143 на Европейската централна банка от 28 юли 2020 година за изменение на Решение (ЕС) 2020/440 относно временна програма за закупуване на активи в условията на извънредна ситуация, причинена от пандемия (ЕЦБ/2020/36)

31.7.2020   
               
               
                  BG
               
               
                  Официален вестник на Европейския съюз
               
               
                  L 248/24
               
            
         РЕШЕНИЕ (ЕС) 2020/1143 НА ЕВРОПЕЙСКАТА ЦЕНТРАЛНА БАНКА
         от 28 юли 2020 година
         за изменение на Решение (ЕС) 2020/440 относно временна програма за закупуване на активи в условията на извънредна ситуация, причинена от пандемия (ЕЦБ/2020/36)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз, и по-специално член 127, параграф 2, първо тире от него,
         като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире, и член 18.1 от него,
         като има предвид, че:
         
                     (1)
                  
                  
                     При отчитане на изключителните икономически и финансови обстоятелства, свързани с разпространението на заболяването коронавирус 2019 (COVID-19), с Решение (ЕС) 2020/440 на Европейската централна банка (ЕЦБ/2020/17) (1) Управителният съвет създаде нова временна програма за закупуване на активи в условията на извънредна ситуация, причинена от пандемия (наричана по-долу „извънредната програма при пандемия“). Извънредната програма при пандемия включва всички категории активи, допустими по разширената програма за закупуване на активи (ПЗА) на Европейската централна банка, която се състои от програмата за закупуване на активи на публичния сектор на вторичните пазари, третата програма за закупуване на обезпечени облигации, програмата за закупуване на обезпечени с активи ценни книжа и програмата за закупуване от корпоративния сектор.
                  
               
                     (2)
                  
                  
                     В рамките на правомощието си да гарантира ценовата стабилност на 4 юни 2020 г. Управителният съвет реши да измени някои от съставните характеристики на извънредната програма при пандемия. Тези промени целят да гарантират както необходимата степен на нерестриктивност, така и плавната трансмисия на паричната политика във времето, сред категориите активи и сред юрисдикциите, като по този начин се допринася за компенсирането на свързаното с пандемията изключително рязко и бързо влошаване на очакваната траектория на инфлацията.
                  
               
                     (3)
                  
                  
                     По-конкретно, Управителният съвет реши да увеличи общата стойност на извънредната програма при пандемия с 600 млрд. евро до общо 1 350 млрд. евро. В отговор на свързаната с пандемията низходяща ревизия на инфлацията през прогнозния период увеличаването на размера на извънредната програма при пандемия ще направи още по-нерестриктивна цялостната позиция на паричната политика, подпомагайки условията за финансиране в реалната икономика, особено за фирмите и домакинствата. Покупките ще продължат да се извършват по гъвкав начин във времето, сред категориите активи и сред юрисдикциите. Така ще е възможно да се противодейства ефективно на рисковете за плавната трансмисия на паричната политика.
                  
               
                     (4)
                  
                  
                     Освен това Управителният съвет реши да удължи предвидения срок за нетни покупки съгласно извънредната програма при пандемия поне до края на юни 2021 г., а при необходимост – и след това, но във всички случаи до момента, в който прецени, че кризисната фаза на COVID-19 е приключила. Удължаването на минималния срок за покупки изравнява фазата на нетните покупки с очакваната продължителност на най-тежките ограничения на нормалната икономическа дейност, свързани с COVID-19, и съответстващия слаб инфлационен натиск.
                  
               
                     (5)
                  
                  
                     За да се избегне рискът от ненужно затягане на финансовите условия във време, когато възстановяването от пандемичния шок е вероятно да остане незавършено, Управителният съвет реши погашенията на главницата по ценни книжа с настъпващ падеж, закупени по извънредната програма при пандемия, да бъдат реинвестирани изцяло поне до края на 2022 г. и при всяко положение бъдещото постепенно свиване на портфейла по извънредната програма при пандемия да бъде управлявано по такъв начин, че да се избегне възпрепятстването на целесъобразната позиция на паричната политика.
                  
               
                     (6)
                  
                  
                     Поради това Решение (ЕС) 2020/440 (ЕЦБ/2020/17) следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменения на Решение (ЕС) 2020/440 (ЕЦБ/2020/17)
            Решение (ЕС) 2020/440 (ЕЦБ/2020/17) се изменя, както следва:
            
                        1.
                     
                     
                        В член 1 параграф 1 се заменя със следното:
                        
                           „1.   С настоящото решение Евросистемата създава временна програма за закупуване на активи в условията на извънредна ситуация, причинена от пандемия (наричана по-долу „извънредната програма при пандемия“), като отделна програма за закупуване на активи. Общата стойност на извънредната програма при пандемия е 1 350 млрд. евро. Погашенията на главницата по ценни книжа с настъпващ падеж, закупени по извънредната програма при пандемия, се реинвестират, като се купуват допустими търгуеми дългови ценни книжа поне до края на 2022 г. При всяко положение бъдещото постепенно свиване на портфейла по извънредната програма при пандемия трябва да се управлява по такъв начин, че да се избегне възпрепятстването на целесъобразната позиция на паричната политика.“
                        
                     
                  
                        2.
                     
                     
                        В член 5 параграф 3 се заменя със следното:
                        
                           „3.   Управителният съвет делегира на Изпълнителния съвет правомощието да определя подходящия темп и състав на месечните покупки по извънредната програма при пандемия в рамките на общия размер от 1 350 млрд. евро. По-специално разпределението на покупките съгласно извънредната програма при пандемия може да бъде адаптирано, за да се даде възможност за колебания на разпределението на потоците от покупки във времето, сред категориите активи и сред юрисдикциите.“
                        
                     
                  
         
            Член 2
            Заключителна разпоредба
            Настоящото решение влиза в сила на четвъртия ден след публикуването му в Официален вестник на Европейския съюз.
            
         
         
            Съставено във Франкфурт на Майн на 28 юли 2020 година.
            
               
                  Председател на ЕЦБ
               
               Christine LAGARDE
            
         
         
            (1)  Решение (ЕС) 2020/440 на Европейската централна банка от 24 март 2020 г. относно временна програма за закупуване на активи в условията на извънредна ситуация, причинена от пандемия (ЕЦБ/2020/17) (ОВ L 91, 25.3.2020 г., стр. 1).